
KĖDAINIŲ RAJONO SAVIVALDYBĖS ADMINISTRACIJOS DIREKTORIUS

ĮSAKYMAS
DĖL ASMENŲ PRAŠYMŲ IR SKUNDŲ NAGRINĖJIMO KĖDAINIŲ RAJONO SAVIVALDYBĖS ADMINISTRACIJOJE TVARKOS APRAŠO PATVIRTINIMO

2022 m. kovo 4 d.  Nr. AD-1-256
Kėdainiai

               Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 punktu, Lietuvos Respublikos vyriausybės 2021 m. gruodžio 1 d. nutarimu Nr. 1014 „Dėl Lietuvos Respublikos Vyriausybės 2007 m. rugpjūčio 22 d. nutarimo Nr. 875 „Dėl  prašymų ir skundų nagrinėjimo ir asmenų aptarnavimo viešojo administravimo subjektuose taisyklių patvirtinimo“ pakeitimo“:
1. T v i r t i n u  Asmenų prašymų ir skundų nagrinėjimo Kėdainių rajono savivaldybės administracijoje tvarkos aprašą (pridedama).  
1. P r i p a ž į s t u netekusiu galios Kėdainių rajono savivaldybės administracijos direktoriaus 2017 m. sausio 31 d. įsakymą Nr. AD-1-116 „Dėl Asmenų prašymų bei skundų nagrinėjimo ir interesantų aptarnavimo Kėdainių rajono savivaldybėje tvarkos aprašo tvirtinimo“.


Administracijos direktoriaus  pavaduotojas,                                                          Gintautas Muznikas
pavaduojantis administracijos direktorių                                                     
       
    




 















Parengė

Kristina Stackevičienė              Egidijus Grigaitis           Marius Stasiukonis           Rūta Švedienė
2022-03-04                                                                                       
                               
      V - sistemoje
PATVIRTINTA
Kėdainių rajono savivaldybės
administracijos direktoriaus
2022 m. kovo 4 d. įsakymu Nr. AD-1-256    

ASMENŲ PRAŠYMŲ IR SKUNDŲ NAGRINĖJIMO KĖDAINIŲ RAJONO SAVIVALDYBĖS ADMINISTRACIJOJE TVARKOS APRAŠAS

                                       I SKYRIUS
BENDROSIOS NUOSTATOS

1. Asmenų prašymų ir skundų nagrinėjimo Kėdainių rajono savivaldybės administracijoje tvarkos aprašas (toliau – tvarkos aprašas) nustato fizinių ir juridinių asmenų (toliau – asmenys) aptarnavimą ir jų prašymų ir skundų nagrinėjimą Kėdainių rajono savivaldybės administracijoje (toliau – Savivaldybės administracija).  
2. Tvarkos aprašas nustato teisinį pagrindą piliečių bei kitų asmenų aptarnavimo raštu, elektroniniu paštu, telefonu ir jiems apsilankius Savivaldybės administracijoje tvarką, kad būtų pagrįstas Savivaldybės administracijos veiklos skaidrumas bei atskaitingumas ir užtikrinami susijusių asmenų teisėti interesai.
3. Už informacijos teikimą asmenims telefonu ar jiems apsilankius Savivaldybės administracijoje atsako Savivaldybės administracijos valstybės tarnautojai ir darbuotojai, dirbantys pagal darbo sutartis (toliau – Savivaldybės administracijos darbuotojai), kuriems tokios funkcijos nustatytos pareigybės aprašyme:
3.1. Savivaldybės administracijos darbuotojų pareigos, vardai ir pavardės, elektroninio pašto adresas, tarnybinių telefonų numeriai, kita reikalinga informacija skelbiama savivaldybės interneto svetainėje www.kedainiai.lt, Savivaldybės administracijos informacinėje rodyklėje, įrengtoje savivaldybės administracijos pastato pirmo aukšto vestibiulyje;
3.2. Savivaldybės administracijos Bendrojo skyriaus vedėjas  taip pat užtikrina, kad  interneto svetainėje ar kitomis informavimo priemonėmis būtų paskelbta šio tvarkos aprašo I skyriuje „Asmenų aptarnavimas taikant vieno langelio principą“  nurodytų Savivaldybės administracijos darbuotojų, atsakingų už asmenų aptarnavimą, pareigos, vardas ir pavardė, darbo laikas, telefono numeris, kita reikiama informacija;
3.3. Savivaldybės administracijos darbuotojai, aptarnaudami asmenis, nagrinėdami jų prašymus ir skundus, privalo vadovautis pagarbos žmogaus teisėms, teisingumo, sąžiningumo ir protingumo, taip pat Lietuvos Respublikos viešojo administravimo įstatyme įtvirtintais įstatymo viršenybės, objektyvumo, proporcingumo, nepiktnaudžiavimo valdžia, tarnybinio bendradarbiavimo, efektyvumo, subsidiarumo ir vieno langelio principais, o teikdami asmenims informaciją – Lietuvos Respublikos teisės gauti informaciją ir duomenų pakartotinio naudojimo įstatyme nustatytais informacijos išsamumo, tikslumo, teisėtumo ir objektyvumo principais;
3.4.  Tvarkant asmens duomenis asmens duomenų apsauga užtikrinama vadovaujantis
Reglamento (ES) 2016/679 nuostatomis.
4. Savivaldybės administracija darbą organizuoja taip, kad asmenys, norintys ar privalantys teisės aktų nustatyta tvarka pateikti prašymus ar skundus asmeniškai, tai galėtų padaryti visą darbo dienos laiką, taip pat ir pietų pertraukos metu. Administracijos direktorius nustato ne mažiau kaip 2 papildomas asmenų prašymų ar skundų priėmimo valandas per savaitę prieš arba po Savivaldybės administracijos darbo dienos laiko. Gyventojai, pagal savo gyvenamą vietovę, prašymus adresuotus Savivaldybės administracijai gali perduoti per Savivaldybės administracijos struktūrinius – teritorinius padalinius (seniūnijas) jų darbo metu, kuri ne vėliau kaip per 2 darbo dienas gyventojo prašymą nuskenuoja ir atsiunčia elektroniniu paštu arba originalą pristato į Savivaldybės administracijos 101 kab. 
5. Nagrinėjant asmenų prašymus ar skundus, tvarkos aprašo nuostatos taikomos tiek, kiek tų klausimų nereglamentuoja Lietuvos Respublikos įstatymai ar jų pagrindu priimti kiti teisės aktai.
6. Asmenų prašymų ir skundų nagrinėjimo Kėdainių rajono savivaldybės administracijoje tvarkos aprašas skelbiamas savivaldybės interneto svetainėje. 
[bookmark: _Toc292801936]                                       II SKYRIUS
ASMENŲ APTARNAVIMAS TAIKANT VIENO LANGELIO PRINCIPĄ

	7. Asmenų prašymų / skundų nagrinėjimas taikant vieno langelio principą reiškia, kad prašymai / skundai priimami ir atsakymai į juos pateikiami vienoje darbo vietoje ir sprendimui priimti reikalingą informaciją iš Savivaldybės administracijos padalinių, pavaldžių institucijų, prireikus – ir iš kitų institucijų gauna Savivaldybės administracija, neįpareigodama to atlikti asmenį, kuris kreipiasi.
	8. Kai vieno langelio asmenų aptarnavimo padalinys nesteigiamas, šio padalinio funkcijas atlieka Savivaldybės administracijos Bendrasis skyrius.
9. Savivaldybės administracijos Bendrasis skyrius atlieka šias funkcijas:
9.1. priima raštu arba elektroninių ryšių priemonėmis (elektroniniu paštu, per Nacionalinę elektroninių siuntų pristatymo naudojant pašto tinklą informacinę sistemą (toliau – E. pristatymas), per Elektroninius valdžios vartus) pateiktus asmenų prašymus, nustato, kokia jų esmė, kokios informacijos reikia sprendimams priimti, kokią informaciją ir dokumentus pagal galiojančius teisės aktus privalo pateikti asmuo, kuris kreipiasi, numato, kokią informaciją gali gauti iš Savivaldybės administracijos padalinių, pavaldžių ir kitų institucijų, ir paprašo asmenį, kuris kreipiasi, pateikti informaciją ir dokumentus, kurių Savivaldybės administracija pati negali gauti arba kuriuos pagal galiojančius teisės aktus privalo pateikti šis asmuo, bet jų nepateikia. Iš asmens negalima reikalauti papildomos informacijos, kuri yra Savivaldybės administracijos ar kitų institucijų informacinėse sistemose, registruose ar gaunamos Lietuvos Respublikos viešojo administravimo įstatyme nustatyta tarnybinės pagalbos tvarka. Už pateiktų dokumentų teisingumą atsako juos pateikęs asmuo;
 9.2. suveda gautų prašymų duomenis  į elektroninę dokumentų valdymo sistemą (toliau –EDVS), suteikia dokumentams registracijos numerius ir perduoda juos savivaldybės merui ar administracijos direktoriui rezoliucijai užrašyti;	
 9.3. asmens pageidavimu informuoja jį apie prašymą nagrinėjantį savivaldybės administracijos darbuotoją, kada ir kaip jam bus pranešta apie rūpimo klausimo išsprendimą. Į elektroninių ryšių priemonėmis gautus prašymus atsakoma elektroninių ryšių priemonėmis, jei pareiškėjas nepageidauja atsakymo gauti kitokiu būdu;
 9.4. jeigu asmeniui rūpimas klausimas priklauso ne Savivaldybės administracijos kompetencijai, paaiškinama, kuri institucija kompetentinga spręsti šį klausimą, nurodomas jos adresas, telefonas ir prašymas persiunčiamas nagrinėti kompetentingai institucijai. Tuo atveju, kai nėra institucijos, kuri pagal savo kompetenciją turėtų nagrinėti prašymą, prašymas ar skundas grąžinamas pareiškėjui, nurodant grąžinimo priežastį;
9.5. išduoda asmeniui užpildyti reikiamus dokumentus, prireikus padeda juos užpildyti;
9.6 grąžina asmeniui prašymus / skundus, neatitinkančius tvarkos aprašo 19 ir 20 punktuose nustatytų reikalavimų;
 9.7. teikia ar išsiunčia asmenims atsakymus;
 9.8. asmens pageidavimu jį informuoja apie prašymo  / skundo nagrinėjimo eigą; 
 9.9. teikia asmens prašomą informaciją, pažymas teisės aktų nustatyta tvarka;
9.10. teikia informaciją apie Savivaldybės administracijos veiklą ir konsultuoja Savivaldybės administracijos kompetencijos klausimais, išskyrus atvejus, kai dėl keliamų klausimų sudėtingumo (specifiškumo) ar kompleksiškumo asmenį turi konsultuoti kiti Savivaldybės administracijos valstybės tarnautojai ar darbuotojai, dirbantys pagal darbo sutartį, turintys reikalingą kompetenciją;
 9.11. rengia pasiūlymus, kaip geriau nagrinėti sudėtingus, dažnai gaunamus prašymus; 
 9.12. kartą per metus atlieka asmenų aptarnavimo ir prašymų nagrinėjimo taikant vieno langelio principą kokybės analizę ir apie tai informuoja Savivaldybės administracijos direktorių;

III SKYRIUS
PRAŠYMŲ IR SKUNDŲ PATEIKIMAS

	10. Asmenų prašymai gali būti pateikiami raštu, elektroninių ryšių priemonėmis (elektroniniu paštu, pridedant pasirašytą dokumentą, per E. pristatymą, per Elektroninius valdžios vartus), žodžiu, telefonu, per asmens atstovą ar tiesiogiai asmeniui atvykus. 
	11. Asmenų skundai gali būti pateikiami raštu tiesiogiai asmeniui atvykus ar per asmens atstovą, atsiuntus paštu ar per pasiuntinį, elektroninių ryšių priemonėmis (elektroniniu paštu, pridedant pasirašytą dokumentą, per E. pristatymą, per Elektroninius valdžios vartus).
12. Skundo priėmimo faktas patvirtinamas tam tikru dokumentu, kuriame nurodoma skundo priėmimo data, skundą priėmusio valstybės tarnautojo ar darbuotojo vardas, pavardė, telefono numeris, skundo registracijos numeris (tvarkos aprašo priedas). Skundo priėmimo faktą patvirtinantis dokumentas asmeniui įteikiamas arba siunčiamas paštu ar elektroniniu paštu, ar elektroninių ryšių priemonėmis. Skundo priėmimo faktą patvirtinančio dokumento formą nustato Vyriausybė. 
	13. Asmenų prašymai / skundai, pateikti elektroninių ryšių priemonėmis, turi būti pasirašyti elektroniniu parašu ir sudaryti taip, kad Savivaldybės administracija galėtų nustatyti prašymą / skundą sudariusį asmenį, suprasti prašymo / skundo turinį. 
14. Prašymas / skundas žodžiu gali būti išdėstomas Savivaldybės administracijos darbuotojui, turinčiam įgaliojimus spręsti asmenims rūpimus klausimus telefonu arba aptarnauti asmenis.  
15. Prašymai / skundai, pateikti žodžiu, į kuriuos galima atsakyti arba kuriais galima išspręsti asmeniui rūpimus klausimus iš karto arba ne vėliau kaip artimiausią darbo dieną, nepažeidžiant asmens, kuris kreipiasi, kitų asmenų ar Savivaldybės administracijos interesų, institucijoje gali būti neregistruojami, jeigu nenustatyta kitaip. Asmenys, kurie kreipiasi su tokiais prašymais / skundais, nepažeidžiant asmenų ar Savivaldybės administracijos interesų, prašymą / skundą priimančio Savivaldybės administracijos darbuotojo sprendimu gali būti neidentifikuojami, jeigu nenustatyta kitaip. Į tokius prašymus / skundus turi būti atsakoma iš karto arba ne vėliau kaip artimiausią darbo dieną. Jeigu į žodžiu pateiktą prašymą / skundą negalima atsakyti iš karto arba ne vėliau kaip artimiausią darbo dieną, asmeniui turi būti sudaroma galimybė išdėstyti prašymą / skundą raštu arba priimti prašymą / skundą žodžiu, užfiksuoti ir saugoti jo turinį panaudojant garso perdavimo ir įrašymo priemones. 
16. Prieš asmeniui pateikiant prašymą / skundą žodžiu, kuris bus fiksuojamas garso perdavimo priemonėmis – fiksuoto ryšio telefonais, turinčiais įrašymo funkcijas, asmuo informuojamas apie pokalbio įrašymą, t.y. apie prašymo ar skundo turinio fiksavimą. Informacijos apie pokalbio įrašymą išklausymas reiškia, kad asmuo patvirtina ir sutinka su savo asmens duomenų naudojimu.
17. Asmeniui pateikiant prašymą / skundą žodžiu, kuris fiksuojamas garso perdavimo priemonėmis, asmuo ar jo atstovas privalo prisistatyti (pasakyti savo vardą, pavardę). Tokiam prašymui taikomi Tvarkos aprašo 19.1 ir 19.3  papunkčiuose nustatyti reikalavimai. Prašymas / skundas, pateiktas žodžiu, panaudojant garso perdavimo ir įrašymo priemones, prašymo / skundo turinį fiksuojant ir saugant, registruojamas ir nagrinėjamas kaip prašymas / skundas, pateiktas raštu.
18. Jeigu prašymą / skundą teikiančio asmens elgesys yra neadekvatus arba turi akivaizdžių nusikalstamos veikos ar administracinio nusižengimo (toliau – teisės pažeidimai) požymių, Savivaldybės administracijos darbuotojas gali tokio asmens neaptarnauti ir privalo tuojau pat pranešti apie šio asmens elgesį savo tiesioginiam vadovui. Šio vadovo teikimu Savivaldybės administracijos direktorius arba jo įgaliotas asmuo apie prašymą / skundą teikiančio asmens elgesį, turintį akivaizdžių teisės pažeidimų požymių, praneša Kauno apskrities Vyriausiojo policijos komisariato Kėdainių rajono policijos komisariatui ir/arba Savivaldybės Viešosios tvarkos skyriui.
19. Prašyme / skunde turi būti:
19.1.  fizinio asmens vardas, pavardė ir (ar) kita įstatymuose ar jų pagrindu priimtuose teisės aktuose nustatyta informacija, būtina siekiant asmenį identifikuoti arba patikrinti prašymo / skundo autentiškumą, išskyrus tvarkos aprašo  15 punkte nurodytą atvejį;
19.2. juridinio asmens pavadinimas, įmonės kodas, teisinė forma, buveinės adresas, Nacionalinės elektroninių siuntų pristatymo naudojant pašto tinklą informacinės sistemos (E. pristatymas) elektroninio pristatymo dėžutės adresas, jeigu kreipiamasi juridinio asmens vardu;
19.3. kontaktinė informacija ryšiui su asmeniu palaikyti – telefono numeris, elektroninio pašto adresas, adresas arba prireikus kitų elektroninių ryšių priemonių nuorodos ar (ir) numeriai.
20.  Prašymas ir skundas raštu turi būti:
20.1. parašytas lietuvių kalba arba turėti vertimą į lietuvių kalbą, kurio tikrumas būtų paliudytas Lietuvos Respublikos notariato įstatymo nustatyta tvarka (pateikti prašymo / skundo vertimo į lietuvių kalbą nereikalaujama tvarkos aprašo 21 punkte nurodytu atveju);
20.2. parašytas įskaitomai;
20.3. konkretus ir suprantamas;
20.4. parašytas taip, kad jo turinys ar forma nepažeistų etiketo ir geros moralės normų;
20.5. pasirašytas prašymą pateikusio asmens arba jo atstovo. Kai teikiant prašymą naudojamos elektroninių ryšių priemonės, turi būti pateikta pasirašyto prašymo skaitmeninė kopija arba prašymas turi būti pasirašytas kvalifikuotu elektroniniu parašu, atitinkančiu Reglamente (ES) 910/2014 nustatytus reikalavimus, arba suformuotas tokiu būdu, kuris leidžia prašymą / skundą teikiantį asmenį identifikuoti arba patikrinti prašymo / skundo autentiškumą.
21. Kai į Savivaldybės administraciją su prašymu / skundu raštu kreipiasi užsienio valstybės institucija ar tarptautinė organizacija, šie prašymai / skundai priimami ir kitomis užsienio kalbomis.
22. Asmens pageidavimu jo priėmimas Savivaldybės administracijoje ir tiesioginis prašymo / skundo išdėstymas gali būti derinamas iš anksto telefonu. Nurodomas asmens priėmimo laikas ir vieta, atstovo, kuris priims asmenį, vardas ir pavardė, pareigos. Pasikeitus nurodytam priėmimo laikui ar vietai, asmuo turi būti iš anksto įspėtas.
23. Judėjimo, regėjimo, klausos negalią turintiems asmenims savivaldybės administraciniame  pastate pagalbą surašant prašymus / skundus teikia Savivaldybės administracijos Socialinės paramos skyriaus darbuotojai. Už neįgalių asmenų aptarnavimą Savivaldybės administracijoje atsako Socialinės paramos skyriaus darbuotojai pagal priskirtas funkcijas.
	24. Judėjimo, regėjimo, klausos negalią turintys asmenys, negalintys atvykti į Savivaldybės administraciją, prašymus / skundus gali įteikti per seniūnijas. Negalią turinčio asmens pageidavimu šiuos dokumentus gyvenamoje vietoje surašo (priima) seniūnijos socialinis darbuotojas ir ne vėliau kaip per 2 darbo dienas pristato Savivaldybės administracijai.
	25. Savivaldybės administracijos Bendrajame skyriuje aptarnaujami asmenys, prašantys Savivaldybės administracijos priimti tam tikrą individualų administracinį aktą, išduoti pažymą ar kitą dokumentą, patvirtinantį tam tikrus juridinius faktus, arba atlikti kitokį administracinį veiksmą ar administracinę paslaugą. Asmenis Savivaldybės administracijoje aptarnauja Bendrojo skyriaus darbuotojai pagal priskirtas funkcijas. Jei asmuo kreipiasi dėl administracinės paslaugos suteikimo ir ši paslauga gali būti suteikiama iš karto, asmenį aptarnauja šią paslaugą teikiančio Savivaldybės administracijos skyriaus atsakingi darbuotojai pagal priskirtas funkcijas. Savivaldybės administracijos skyrių teikiamos paslaugos ir jų aprašymai yra skelbiami interneto svetainėje http://www.kedainiai.lt.
	26. Savivaldybės administracijos Civilinės metrikacijos ir archyvo skyriaus atsakingi darbuotojai, kurių darbo vieta ne Savivaldybės administracijos pastate (adresu J. Basanavičiaus g. 36, Kėdainiai), asmenis aptarnauja  savo darbo vietose, pagal jiems pareigybių aprašymuose priskirtas funkcijas. 
27. Kai asmuo nemoka valstybinės kalbos arba dėl sensorinio ar kalbos sutrikimo negali suprantamai reikšti minčių, jam kreipiantis žodžiu į savivaldybę turi dalyvauti asmuo, gebantis išversti prašymą / skundą į valstybinę kalbą (vertėjas). Vertėją pakviečia Savivaldybės administracija arba asmuo, kuris kreipiasi, savo iniciatyva. Gauto prašymo / skundo į lietuvių kalba vertimą organizuoja Savivaldybės administracijos Bendrasis skyrius. Siekiant operatyviau pateikti nagrinėjimui ne valstybine kalba gautą prašymą / skundą, Savivaldybės administracijos Bendrasis skyrius gali pateikti gauto prašymo / skundo santrauką lietuvių kalba. Pareiškėjui atsakoma valstybine kalba.
28. Kai asmens prašymą / skundą paduoda asmens atstovas, jis pateikia atstovavimą patvirtinantį dokumentą ir asmens prašymą / skundą, atitinkantį nustatytus reikalavimus. Kai atstovaujamo asmens vardu į Savivaldybės administraciją  kreipiasi asmens atstovas, jis savo prašyme / skunde turi nurodyti tvarkos aprašo 19.1 papunktyje (jeigu kreipiamasi fizinio asmens vardu) arba tvarkos aprašo 19.2 papunktyje (jeigu kreipiamasi juridinio asmens vardu) nurodytą informaciją ir pridėti atstovavimą patvirtinantį dokumentą. 
29. Kai prašymą / skundą Savivaldybės administracijai teikia asmens atstovas, kurio atstovavimą patvirtinantis dokumentas išduotas užsienyje, šis dokumentas turi būti patvirtintas vadovaujantis Dokumentų legalizavimo ir tvirtinimo pažyma (Apostille) tvarkos aprašu, patvirtintu Lietuvos Respublikos Vyriausybės 2006 m. spalio 30 d. nutarimu Nr. 1076 „Dėl Dokumentų legalizavimo ir tvirtinimo pažyma (Apostille) tvarkos aprašo patvirtinimo“.
30. Asmuo, pateikęs asmens tapatybę patvirtinantį dokumentą ar Lietuvos Respublikos teisės aktų nustatyta tvarka kitaip patvirtinęs asmens tapatybę, turi teisę gauti informaciją apie save, išskyrus Lietuvos Respublikos įstatymų nustatytus atvejus, kai tokia informacija neteikiama. Kai prašymą pateikti informaciją apie jį asmuo siunčia paštu ar per pasiuntinį, prie jo turi būti pridėta notaro ar kita Lietuvos Respublikos teisės aktų nustatyta tvarka patvirtinta asmens tapatybę patvirtinančio dokumento kopija. Kai dėl informacijos apie asmenį kreipiasi jo atstovas, jis pateikia atstovavimą patvirtinantį dokumentą ir savo asmens tapatybę patvirtinantį dokumentą ar Lietuvos Respublikos teisės aktų nustatyta tvarka kitaip patvirtina asmens tapatybę.
31. Nevalstybine kalba gauti prašymai / skundai priimami bendra tvarka. Tokius gautus prašymus / skundus į lietuvių kalbą išverčia Savivaldybės administracijos Bendrasis skyrius. Pareiškėjui atsakoma valstybine kalba.

32. Savivaldybės administracijoje nagrinėjami tokie rašytiniai prašymai / skundai, kurie atitinka tvarkos aprašo 19 ir 20 punktų reikalavimus. 
       33. Prašymas ar skundas gali būti nenagrinėjamas:
33.1. jeigu prašymas ar skundas, teikiamas raštu tiesiogiai ar atsiųstas paštu, arba prašymo ar skundo skaitmeninė kopija, atsiųsta elektroniniu paštu, nepasirašyti ir nėra galimybės kitaip patikrinti prašymo ar skundo autentiškumo;
33.2. jeigu jis grindžiamas akivaizdžiai tikrovės neatitinkančiais faktais arba jeigu jo turinys nekonkretus ir nesuprantamas ir dėl to Savivaldybės administracija negali tokio prašymo ar skundo išnagrinėti;
33.3. jeigu paaiškėja, kad tuo pačiu klausimu atsakymą yra pateikęs arba sprendimą yra priėmęs viešojo administravimo subjektas, į kurį kreiptasi, arba kitas kompetentingas viešojo administravimo subjektas ir asmuo nepateikia naujų faktinių duomenų, leidžiančių abejoti ankstesnio atsakymo pagrįstumu ar ginčyti viešojo administravimo subjekto priimtą sprendimą;
33.4. paaiškėja, kad skundą dėl to paties klausimo pradėjo nagrinėti išankstinio ginčų nagrinėjimo ne teismo tvarka institucija ar teismas;
33.5. jeigu nuo skunde nurodytų pažeidimų paaiškėjimų asmeniui dienos iki skundo padavimo dienos yra praėję daugiau kaip 6 mėnesiai;
33.6. prašymas ar skundas viešojo administravimo subjektui pateiktas ne pagal kompetenciją.
	34. Nagrinėjantis asmens prašymą / skundą Savivaldybės administracijos darbuotojas pats nusišalina nuo prašymo / skundo nagrinėjimo arba turi būti nušalintas Savivaldybės administracijos direktoriaus sprendimu, jeigu atsiranda Lietuvos Respublikos viešojo administravimo įstatymo 21 straipsnio 1 dalyje nurodytos aplinkybės. Darbuotojas, gavęs pavedimą (užduotį) nagrinėti prašymą / skundą, pats turi pranešti Savivaldybės administracijos direktoriui apie galimą viešųjų ir privačiųjų interesų konfliktą ir jo priežastis.
35. Asmens kreipimasis, kuris pateiktas tvarkos aprašo II skyriuje nurodytais būdais, kuris neturi prašymo ar skundo požymių ir kuriame išdėstoma asmens nuostata tam tikru klausimu, pranešama apie Savivaldybės administracijos veiklos pagerėjimą ar trūkumus, pateikiami pasiūlymai, kaip pagerinti institucijos veiklą, atkreipiamas dėmesys į tam tikrą situaciją ar padėtį, turi būti priimtas, užregistruotas ir įvertintas jo turinys, su juo turi būti susipažindintas Savivaldybės administracijos direktorius ar jo įgaliotas asmuo, tačiau į jį nėra atsakoma, jei Savivaldybės administracijos direktorius ar jo įgaliotas asmuo nenusprendžia kitaip.
36. Jeigu prašymui ar skundui išnagrinėti būtina informacija ir dokumentai, kuriuos privalo pateikti besikreipiantis asmuo, o Savivaldybės administracija tokios informacijos ir dokumentų pati neturi ir gauti negali, per 5 darbo dienas nuo prašymo ar skundo gavimo Savivaldybė administracijoje dienos ji kreipiasi į asmenį raštu, prašydama pateikti šią informaciją ir dokumentus, ir praneša, kad prašymo ar skundo nagrinėjimas stabdomas, kol bus pateikta prašymui ar skundui išnagrinėti būtina informacija ir dokumentai, ir gali būti nutrauktas, jeigu asmuo trūkstamų dokumentų nepateiks. Jeigu per Savivaldybės administracijos nustatytą terminą, kuris negali būti trumpesnis kaip 5 darbo dienos, prašymui ar skundui išnagrinėti būtina informacija ir dokumentai negaunami, prašymo ar skundo nagrinėjimas Savivaldybės administracijos direktoriaus ar jo įgalioto asmens sprendimu gali būti nutraukiamas ir per 3 darbo dienas nuo Savivaldybės administracijos nustatyto termino suėjimo dienos visi asmens Savivaldybės administracijai pateikti dokumentų originalai grąžinami asmeniui ir nurodoma grąžinimo priežastis. Savivaldybės administracija pasilieka šių dokumentų kopijas.
37. Jei Savivaldybės administracijai yra adresuota prašymo ar skundo kopija ir tai prašyme ar skunde yra aiškiai nurodyta, Savivaldybės administracijos darbuotojai, pagal jiems pareigybės aprašymuose priskirtas funkcijas, ją užregistruoja, įvertina prašymo ar skundo turinį, susipažindina su juo Savivaldybės administracijos direktorių ar jo įgaliotą asmenį, tačiau paties prašymo ar skundo nenagrinėja ir į jį neatsako, jei Savivaldybės administracijos direktorius ar jo įgaliotas asmuo nenusprendžia kitaip.
38. Jeigu prašymo ar skundo ir (ar) prie jų pridedamų dokumentų turinys turi teisės pažeidimų požymių, Savivaldybės administracija per 5 darbo dienas nuo šio prašymo ar skundo gavimo Savivaldybės administracijoje dienos prašymą ar skundą nagrinėjančio Savivaldybės administracijos darbuotojo tiesioginio vadovo teikimu ir Savivaldybės administracijos direktoriaus arba jo įgalioto asmens sprendimu persiunčia tokio prašymo ar skundo kopiją ir prie jų pridedamų dokumentų kopijas teisėsaugos institucijoms, kurios pagal kompetenciją tiria šiuos teisės pažeidimus. Tais atvejais, kai tolesniam prašymo ar skundo nagrinėjimui būtinas kompetentingos teisėsaugos institucijos atsakymas dėl minėtų teisės pažeidimų, prašymo ar skundo nagrinėjimas Savivaldybės administracijos direktoriaus ar jo įgalioto asmens sprendimu gali būti sustabdytas iki šios institucijos galutinio sprendimo priėmimo. Apie tokio prašymo ar skundo nagrinėjimo sustabdymą Savivaldybės administracija ne vėliau kaip per 3 darbo dienas nuo tokio sprendimo priėmimo dienos naudodama asmens prašyme ar skunde nurodytą kontaktinę informaciją praneša prašymą ar skundą pateikusiam asmeniui.
	39. Jeigu Savivaldybės administracija pagal kompetenciją negali spręsti prašyme išdėstytų klausimų ar priimti administracinės procedūros sprendimo dėl skunde išdėstyto klausimo, jis jo nenagrinėja ir ne vėliau kaip per 5 darbo dienas nuo prašymo ar skundo gavimo dienos persiunčia jį kompetentingam viešojo administravimo subjektui, ir apie tai praneša asmeniui. Jeigu nėra kito viešojo administravimo subjekto, kuriam galėtų perduoti prašymą ar skundą nagrinėti pagal kompetenciją, jis ne vėliau kaip per 5 darbo dienas nuo prašymo ar skundo gavimo dienos apie tai praneša asmeniui paaiškindamas jo prašymo ar skundo nenagrinėjimo priežastis. Draudžiama persiųsti skundus  nagrinėti savivaldybės įmonėms, įstaigoms, organizacijoms, Savivaldybės administracijos padaliniui,  valstybės tarnautojui ar darbuotojui, kurių veiksmai yra skundžiami.
40. Dėl prašymo /skundo adresuoto keliems viešojo administravimo subjektams ir priklausančio kelių viešojo administravimo subjektų kompetencijai, nagrinėja kiekviena prašymą ar skundą gavusi institucija pagal savo kompetenciją ir asmeniui į jį atsako, pridėdama atsakymo kopijas kitoms prašymą ar skundą nagrinėjusioms institucijoms.
41. Apie prašymo ar skundo nenagrinėjimą asmeniui pranešama ne vėliau kaip per 5 darbo dienas nuo prašymo ar skundo gavimo Savivaldybės administracijoje dienos, išskyrus atvejus, kai prašyme ar skunde nenurodyta jokių asmens duomenų ryšiui palaikyti.

	42. Rašytiniai prašymai, pateikti tiesiogiai, atsiųsti paštu, per pasiuntinį, elektroniniu paštu, per E. pristatymą, per Elektroninius valdžios vartus, turi būti užregistruoti EDVS, laikantis Kėdainių rajono savivaldybės dokumentų valdymo, rengimo, tvarkymo, naudojimo ir kontrolės procedūrų aprašo, patvirtinto Kėdainių rajono savivaldybės administracijos direktoriaus 2020 m. vasario 18 d. įsakymu  Nr. AD-1-197 „Dėl  Kėdainių rajono savivaldybės dokumentų valdymo, rengimo, tvarkymo, naudojimo ir kontrolės procedūrų aprašo patvirtinimo“, su visais pakeitimais ir papildymais, reikalavimų.
	43. Priėmus prašymą, asmens pageidavimu įteikiama, o jeigu prašymas gautas paštu – asmens pageidavimu, per 3 darbo dienas nuo prašymo gavimo Savivaldybės administracijoje dienos asmens nurodytu adresu išsiunčiamas prašymo gavimo faktą patvirtinantis dokumentas (tvarkos aprašo priedas).
	44. Elektroniniu paštu, per E. pristatymą, per Elektroninius valdžios vertus gauti asmenų prašymai registruojami pagal elektroninių dokumentų valdymo taisykles. Elektroniniu paštu, per E. pristatymą, per Elektroninius valdžios vartus gauto asmens prašymo užregistravimą patvirtinantis dokumentas parengiamas Elektroninių dokumentų valdymo taisyklių nustatyta tvarka ir išsiunčiamas asmeniui elektroniniu paštu. Atsakymas, siunčiamas elektroniniu paštu, turi būti pasirašytas saugiu elektroniniu parašu.
	45. Prašymai, kuriuose yra informacijos, susijusios su ypatingais asmens duomenimis (rasine ar etnine kilme, politiniais, religiniais, filosofiniais ar kitais įsitikinimais, naryste profesinėse sąjungose, sveikata, asmens teistumu ir kt.), persiunčiami nagrinėti kitoms institucijoms tik gavus asmens, kurio ypatingi duomenys nurodomi, rašytinį sutikimą. Per 5 darbo dienas nuo prašymo gavimo kreipiamasi į asmenį, kurio ypatingi duomenys nurodomi, prašant per 5 darbo dienas pateikti šį sutikimą. Kai per nustatytą terminą toks sutikimas negaunamas, prašymas grąžinamas asmeniui, nurodoma grąžinimo priežastis. Šiame tvarkos apraše nustatytas 5 darbo dienų prašymo persiuntimo terminas skaičiuojamas nuo asmens rašytinio sutikimo persiųsti prašymą gavimo Savivaldybės administracijoje.
	46. Savivaldybės administracijos EDVS užregistruoti prašymai nukreipiami nagrinėti skyrių vedėjams ir/arba darbuotojams, neįeinantiems į Savivaldybės administracijos struktūrinius padalinius, pagal savivaldybės mero ar administracijos direktoriaus rezoliuciją. 
	47. Prašymai pateikti informaciją nagrinėjami Lietuvos Respublikos teisės gauti informaciją ir duomenų pakartotinio naudojimo įstatymo nustatyta tvarka.
	48. Prašymai, persiųsti valstybės politikų, Lietuvos Respublikos Seimo, Lietuvos Respublikos Prezidento ar Lietuvos Respublikos Vyriausybės kanceliarijos, turi būti išnagrinėti per 20 darbo dienų nuo jų gavimo datos, jei nenustatytas kitas nagrinėjimo terminas. Valstybės politikai ir nurodytos institucijos informuojamos apie prašymo nagrinėjimo eigą per jų nustatytą terminą.
	49. Asmenų prašymai turi būti išnagrinėti per 20 darbo dienų nuo jų gavimo.
	50. Jeigu prašymo nagrinėjimas susijęs su komisijos sudarymu, posėdžio sušaukimu ar kitomis organizacinėmis priemonėmis, dėl kurių atsakymo pateikimas asmeniui gali užsitęsti ilgiau kaip 20 darbo dienų nuo prašymo gavimo, savivaldybės meras ar administracijos direktorius per 15 darbo dienų nuo prašymo gavimo gali pratęsti šį terminą dar iki 10 darbo dienų. Likus ne mažiau kaip 5 darbo dienoms iki tvarkos aprašo 49 punkte nustatyto termino pabaigos, Savivaldybės administracija išsiunčia asmeniui pranešimą raštu (arba elektroniniu paštu), nurodydama prašymo nagrinėjimo pratęsimo priežastis.
	51. Prašymai, pateikti nesilaikant šio tvarkos aprašo nustatytų reikalavimų, per 3 darbo dienas nuo prašymo gavimo grąžinami asmeniui. 
	52. Prašymai, su kuriais tas pats asmuo kreipiasi į Savivaldybės administraciją tuo pačiu klausimu, nenagrinėjami, jeigu nenurodomos naujos aplinkybės, sudarančios prašymo pagrindą, ar nepateikiami papildomi argumentai, leidžiantys abejoti ankstesnio atsakymo pagrįstumu. 
	53. Pranešimuose apie asmens prašymo nenagrinėjimo priežastis, taip visuose atsakymuose į gyventojų prašymus ar skundus nurodoma, kad Savivaldybės administracijos atsakymas per vieną mėnesį nuo rašto gavimo dienos gali būti skundžiamas Lietuvos administracinių ginčų komisijos Kauno apygardos skyriui adresu: Laisvės al. 36, Kaunas, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui bet kuriuose šio teismo rūmuose Lietuvos Respublikos administracinių bylų teisenos įstatymo nustatyta tvarka.
54. Savivaldybės meras ar administracijos direktorius  ar jo įgaliotas valstybės tarnautojas, kai prašymą nagrinėjantys arba administracinėje procedūroje dalyvaujantys valstybės tarnautojai ar darbuotojai laikinai negali eiti pareigų (dėl laikinojo nedarbingumo, atostogų, komandiruočių, kvalifikacijos tobulinimo ir kitų priežasčių), paveda nagrinėti prašymą arba dalyvauti administracinėje procedūroje kitiems valstybės tarnautojams ar darbuotojams.

55. Savivaldybės administracija privalo priimti skundus ir juos nagrinėti pagal įgaliojimus.
	56. Priėmus skundą, įteikiamas, o jeigu skundas gautas paštu – asmens pageidavimu, per 3 darbo dienas nuo skundo gavimo Savivaldybės administracijoje dienos asmens nurodytu adresu išsiunčiamas skundo gavimo faktą patvirtinantis dokumentas.
	57. Skundai, pateikti tiesiogiai, atsiųsti paštu, per pasiuntinį, elektroniniu paštu,  per E. pristatymą, per Elektroninius valdžios vartus turi būti užregistruoti EDVS, laikantis Kėdainių rajono savivaldybės dokumentų valdymo, rengimo, tvarkymo, naudojimo ir kontrolės procedūrų aprašo, patvirtinto Kėdainių rajono savivaldybės administracijos direktoriaus 2020 m. vasario 18 d. įsakymu  Nr. AD-1-197 „Dėl  Kėdainių rajono savivaldybės dokumentų valdymo, rengimo, tvarkymo, naudojimo ir kontrolės procedūrų aprašo patvirtinimo“, su visais pakeitimais ir papildymais, reikalavimų.  
	58. Skundai, kuriuose yra informacijos, susijusios su ypatingais asmens duomenimis (rasine ar etnine kilme, politiniais, religiniais, filosofiniais ar kitais įsitikinimais, naryste profesinėse sąjungose, sveikata, asmens teistumu ir kt.), persiunčiami nagrinėti kitoms institucijoms tik gavus asmens, kurio ypatingi duomenys nurodyti, rašytinį sutikimą. Savivaldybės administracija per 5 darbo dienas nuo skundo gavimo kreipiasi į asmenį, kurio ypatingi duomenys nurodomi, prašydama per 5 darbo dienas pateikti šį sutikimą. Kai per nustatytą terminą toks sutikimas negaunamas, skundas grąžinamas asmeniui, nurodoma grąžinimo priežastis. Šio tvarkos aprašo nustatytas 5 darbo dienų skundo persiuntimo terminas skaičiuojamas nuo asmens rašytinio sutikimo persiųsti skundą gavimo Savivaldybės administracijoje.
	59. Savivaldybės administracijos EDVS užregistruoti skundai nukreipiami nagrinėti Savivaldybės administracijos skyrių vedėjams arba atsakingiems asmenims pagal savivaldybės mero ar administracijos direktoriaus rezoliuciją.
	60. Asmenų skundai nagrinėjami pagal Lietuvos Respublikos viešojo administravimo įstatyme nustatytą administracinę procedūrą.
	61. Skundai, persiųsti valstybės politikų, Lietuvos Respublikos Seimo, Lietuvos Respublikos Prezidento ar Lietuvos Respublikos Vyriausybės kanceliarijos, turi būti išnagrinėti per 20 darbo dienų nuo jų gavimo datos, jei nenustatytas kitas nagrinėjimo terminas. Valstybės politikai ir nurodytos institucijos informuojamos apie skundo nagrinėjimo eigą per jų nustatytą terminą.
	62. Asmenų skundai turi būti išnagrinėti per 20 darbo dienų nuo jų gavimo.
	63. Jeigu skundo nagrinėjimas susijęs su komisijos sudarymu, posėdžio sušaukimu ar kitomis organizacinėmis priemonėmis, dėl kurių atsakymo pateikimas asmeniui gali užsitęsti ilgiau kaip 20 darbo dienų nuo skundo gavimo, savivaldybės meras ar administracijos direktorius per 15 darbo dienų nuo skundo gavimo pratęsia šį terminą dar iki 10 darbo dienų. Likus ne mažiau kaip 5 darbo dienoms iki šio tvarkos aprašo 62 punkte nustatyto termino pabaigos, Savivaldybės administracija išsiunčia asmeniui pranešimą raštu (arba elektroniniu paštu), nurodydama skundo nagrinėjimo pratęsimo priežastis.
	64. Valstybės tarnautojų ar darbuotojų, dalyvaujančių administracinėje procedūroje, atostogų, komandiruočių, seminarų metu ir kitais nebuvimo darbe atvejais savivaldybės meras ar administracijos direktorius paveda nagrinėti skundą kitiems valstybės tarnautojams ar darbuotojams. 
	65. Jeigu Savivaldybės administracija neturi įgaliojimų priimti administracinės procedūros sprendimą dėl skunde išdėstyto klausimo, skundas ne vėliau kaip per 3 darbo dienas perduodamas kitam viešojo administravimo subjektui, kuris turi reikiamus įgaliojimus, ir apie tai pranešama asmeniui. Jeigu paaiškėja, kad, pradėjus administracinę procedūrą, skundą tuo pačiu klausimu pradėjo nagrinėti ir teismas, administracinė procedūra sustabdoma, kol teismas išnagrinės skundą, ir apie tai pranešama asmeniui.
	66. Skundas nenagrinėjamas, jeigu tuo pačiu klausimu teismas jau yra priėmęs sprendimą arba Savivaldybės administracija yra priėmusi administracinės procedūros sprendimą ir asmuo nepateikia naujų faktinių duomenų, leidžiančių ginčyti viešojo administravimo subjekto priimtą administracinės procedūros sprendimą, taip pat jei nuo skunde nurodytų pažeidimų paaiškėjimo dienos iki skundo padavimo dienos yra praėję daugiau kaip 6 mėnesiai. Apie sprendimą nenagrinėti skundo pranešama asmeniui ne vėliau kaip per 5 darbo dienas nuo skundo gavimo dienos.
	67. Skundai, pateikti nesilaikant šio tvarkos aprašo reikalavimų, savivaldybės mero ar administracijos direktoriaus sprendimu gali būti nenagrinėjami. Apie sprendimą nenagrinėti skundo pranešama asmeniui ne vėliau kaip per 5 darbo dienas nuo skundo gavimo dienos, išskyrus atvejus, kai skunde nenurodyta jokių asmens kontaktinių duomenų. Jei anoniminiame skunde keliama problema yra aktuali ir reikalauja faktų patikrinimo, sprendimą dėl anoniminio skundo patikrinimo priima savivaldybės meras ar administracijos direktorius.

	68. Į asmenų prašymus ar skundus atsakoma valstybine kalba. 
	69. Prireikus į prašymą ar skundą gali būti atsakoma ne valstybine kalba, kai vadovaudamasi tarptautinės teisės aktais prašymą ar skundą pateikia užsienio valstybės institucija, kitas užsienio subjektas ar tarptautinė organizacija.
70. Į prašymą ar skundą atsakoma tokiu būdu, kokiu buvo pateiktas prašymas ar skundas. Jeigu asmens prašyme ar skunde buvo nurodytas būdas, kuriuo asmuo pageidauja gauti atsakymą, atsakoma nurodytu būdu. Jeigu asmuo, pateikdamas prašymą ar skundą vietoje (institucijoje), aiškiai žodžiu nurodo pageidaujamą atsakymo gavimo būdą, asmenį aptarnaujantis Savivaldybės administracijos darbuotojas tą informaciją užfiksuoja ir asmeniui yra atsakoma jo pageidautu būdu.
71. Savivaldybės administracija, išnagrinėjusi grupės asmenų prašymą ar skundą, gali į jį atsakyti viešo paskelbimo būdu, laikydamasis atitinkamų kategorijų duomenų apsaugą reglamentuojančių teisės aktų arba, jeigu tai nereikalauja neproporcingai didelių viešojo administravimo subjekto sąnaudų, – prašymą ar skundą pateikusios grupės asmenų nurodytu būdu. Tokiu atveju apie priimtą administracinį sprendimą raštu pranešama prašymą ar skundą pateikusios grupės asmenų nurodytu būdu, o administracinis sprendimas yra skelbiamas savivaldybės interneto svetainėje.
	72. Atsakymai į prašymus ar skundus, pateiktus elektroniniu paštu, pateikiami asmeniui elektroniniu paštu. Atsakymas siunčiamas  elektroniniu paštu, turi būti pasirašytas, išskyrus atvejus, kai į prašymus ar skundus atsakoma iš karto arba ne vėliau kaip artimiausią Savivaldybės administracijos darbo dieną – šiais atvejais Savivaldybės administracijos direktoriaus ar jo įgalioto asmens sprendimu atsakoma iš Savivaldybės administracijos darbuotojo jam institucijos suteikto elektroninio pašto.
73. Asmeniui ir pareiškėjui neteikiama privati informacija apie kitus asmenis.
74. Atsakymas į prašymą ar skundą parengiamas dviem egzemplioriais, iš kurių vienas išsiunčiamas (įteikiamas) asmeniui, o kitas saugomas Savivaldybės administracijoje.
75. Atsakymai į prašymą ar skundą parengiami atsižvelgiant į turinį:
75.1. į prašymą suteikti administracinę paslaugą – išduoti leidimą (licenciją), dokumentą, jo kopiją, nuorašą ar išrašą, patvirtinantį tam tikrą juridinį faktą, – atsakoma suteikiant prašomą administracinę paslaugą arba pateikiant motyvuotą atsisakymą tą padaryti, nurodant priežastis;
75.2. į prašymą pateikti turimą informaciją atsakoma pateikiant prašomą informaciją Lietuvos Respublikos teisės gauti informaciją ir duomenų pakartotinio naudojimo įstatymo nustatyta tvarka arba nurodomos atsisakymo tai padaryti priežastys;
75.3. į prašymą pakonsultuoti asmenį jam aktualiu klausimu atsakoma suteikiant konsultaciją pagal Savivaldybės administracijai nustatytą kompetenciją arba pateikiant motyvuotą atsisakymą tą padaryti;
75.4. į prašymą priimti administracinį sprendimą – įsakymą, potvarkį ar nustatyta tvarka kitą nustatytos formos dokumentą, kuriame išreikšta savivaldybės valia, – atsakoma pateikiant atitinkamo dokumento kopiją, išrašą ar nuorašą arba nurodomos atsisakymo tai padaryti priežastys;
75.5. į kreipimąsi, kuriame išdėstoma asmens nuostata tam tikru klausimu, pranešama apie Savivaldybės administracijos veiklos pagerėjimą ar trūkumus ir pateikiami pasiūlymai, kaip juos ištaisyti, atkreipiamas dėmesys į tam tikrą padėtį, informuojama apie Savivaldybės administracijos darbuotojų piktnaudžiavimą ar neteisėtus veiksmus, nesusijusius su konkretaus asmens teisėtų interesų ir teisių pažeidimu, ar kitokį asmens kreipimąsi atsakoma raštu;
	75.6. pranešime apie nepatenkintą prašymą turi būti nurodyti prašymo nepatenkinimo motyvai, pagrįsti teisės aktų nuostatomis, nurodant, kad šis sprendimas gali būti skundžiamas Lietuvos administracinių ginčų komisijos Kauno apygardos skyriui adresu: Laisvės al. 36, Kaunas, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui bet kuriuose šio teismo rūmuose Lietuvos Respublikos administracinių bylų teisenos įstatymo nustatyta tvarka.
75.7. atsakymai, kuriuose yra privačios informacijos, asmeniui siunčiami tik registruota pašto siunta.
76. Savivaldybės administracija, gavusi pagrįstą asmens kreipimąsi dėl atsakyme į prašymą ar skundą esančių spausdinimo, skaičiavimo ar faktinių duomenų klaidų, nedelsdama jas ištaiso ir grąžina asmeniui ištaisytą atsakymą arba nurodo, kodėl klaidos nebuvo taisomos.
77. Asmuo, nesutinkantis su atsakymu į jo prašymą ar skundą, arba tuo atveju, jeigu per nustatytą prašymo ar skundo nagrinėjimo terminą atsakymas asmeniui neišsiųstas, turi teisę paduoti skundą Lietuvos Respublikos viešojo administravimo įstatymo „Administracinė procedūra“ nustatyta tvarka, Lietuvos Respublikos administracinių ginčų komisijų įstatymo  nustatyta tvarka Administracinių ginčų komisijai, Lietuvos Respublikos administracinių bylų teisenos įstatymo nustatyta tvarka Administraciniam teismui. Dėl Savivaldybės administracijos darbuotojų piktnaudžiavimo, biurokratizmo ar kitaip pažeidžiamų žmogaus teisių ir laisvių viešojo administravimo srityje asmuo turi teisę pateikti skundą Lietuvos Respublikos Seimo kontrolieriui, Lietuvos Respublikos Seimo kontrolierių įstatymo nustatyta tvarka.
78. Atsakymai į prašymus ar skundus raštu rengiami ir tvarkomi laikantis Kėdainių rajono savivaldybės dokumentų valdymo, rengimo, tvarkymo, naudojimo ir kontrolės procedūrų aprašo, patvirtinto Kėdainių rajono savivaldybės administracijos direktoriaus 2020 m. vasario 18 d. įsakymu  Nr. AD-1-197 „Dėl  Kėdainių rajono savivaldybės dokumentų valdymo, rengimo, tvarkymo, naudojimo ir kontrolės procedūrų aprašo patvirtinimo“, su visais pakeitimais ir papildymais, reikalavimų.

APTARNAVIMAS TELEFONU

79. Savivaldybės administracijos darbuotojų, aptarnaujančių asmenis telefonu, uždavinys – suteikti asmens prašomą informaciją, susijusią su jam rūpimo klausimo išnagrinėjimu. Savivaldybės administracijos darbuotojas turi mokėti trumpai ir suprantamai:
79.1. paaiškinti, ar Savivaldybės administracija kompetentinga nagrinėti prašymą ar skundą asmeniui rūpimu klausimu;
79.2. paaiškinti, kokius dokumentus ir kaip (asmeniškai ar paštu) reikėtų pateikti, kad prašymas arba skundas būtų išnagrinėtas;
79.3. nurodyti instituciją (jos adresą ir telefono numerį), į kurią asmuo turėtų kreiptis, jeigu prašymą ar skundą gavusi Savivaldybės administracija nekompetentinga nagrinėti jo prašymo;
79.4. pateikti kitą asmens pageidaujamą informaciją, kuria disponuoja Savivaldybės administracija ir kurią asmuo turi teisę gauti Lietuvos Respublikos teisės gauti informaciją ir duomenų pakartotinio naudojimo įstatymo nustatyta tvarka; 
79.5. negalint pateikti išsamios informacijos asmeniui telefonu, pateikti kompetentingo Savivaldybės administracijos darbuotojo telefono numerį.
80. Aptarnaudamas asmenį telefonu, Savivaldybės administracijos darbuotojas turi laikytis šių taisyklių:
80.1. pakelti telefono ragelį prieš trečią skambutį (pageidautina);
80.2. prisistatyti skambinančiajam, pasakydamas Savivaldybės administracijos struktūrinio padalinio pavadinimą, savo pareigas, vardą ir pavardę;
80.3. atidžiai išklausyti, prireikus paprašyti plačiau paaiškinti prašymą ar skundą; 
80.4. aiškiai ir tiksliai atsakyti į klausimus;
80.5. pasistengti iš karto atsakyti į klausimus, prireikus laiko išsamiam atsakymui parengti, tiksliai nurodyti kito pokalbio telefonu laiką arba pasiūlyti perduoti atsakymą kita komunikacijos priemone;
80.6. ramiai kalbėtis, mandagiai atsisveikinti.
81. Savivaldybės administracijos darbuotojai, aptarnaujantys asmenis telefonu, teikia ir kitą pageidaujamą viešąją informaciją, kuria disponuoja Savivaldybės administracija  ir kurią asmuo turi teisę gauti pagal Lietuvos Respublikos teisės gauti informaciją ir duomenų pakartotinio naudojimo įstatymą.
82. Savivaldybės administracijos direktoriaus įsakymu yra paskiriamas darbuotojas, atsakingas už asmenų aptarnavimą telefonu.

ASMENŲ PRAŠYMŲ IR SKUNDŲ NAGRINĖJIMO IR APTARNAVIMO KOKYBĖS VERTINIMAS

83. Savivaldybės administracijos direktorius užtikrina asmenims galimybę pareikšti nuomonę apie prašymų ar skundų nagrinėjimą ir aptarnavimo kokybę, siekdamas nustatyti:
83.1. ar jie pakankamai informuoti apie Savivaldybės administracijos darbo laiką;	
83.2. ar jiems patogus nustatytas asmenų priėmimo laikas;
83.3. ar jiems tenka ilgai laukti priėmimo; 
83.4. ar jie mandagiai aptarnaujami;
83.5. ar jiems rūpimi klausimai išspręsti pakankamai kvalifikuotai; 
83.6. ar juos patenkino atsakymų į prašymus ar skundus pateikimo terminai; 
83.7. ar jie informuoti apie veiksmus, kurių savivaldybė ėmėsi spręsdama jų klausimus;
83.8. kitus Savivaldybės administracijai rūpimus klausimus, susijusius su asmenų aptarnavimu.
84. Savivaldybės administracijos pastate įrengta pageidavimų ir siūlymų dėžutė, kad asmenys galėtų raštu pareikšti savo nuomonę apie aptarnavimo kokybę, išdėstyti savo pageidavimus ir siūlymus. Ne rečiau kaip 2 kartus per mėnesį Savivaldybės administracijos Bendrojo skyriaus atsakingas specialistas peržiūri laiškus pageidavimų ir siūlymų dėžutėje ir teikia informaciją Bendrojo skyriaus vedėjui. Bendrojo skyriaus vedėjas, apibendrinęs informaciją, teikia ją Savivaldybės administracijos direktoriui.
85. Apklausą organizuoja Savivaldybės administracijos Bendrasis skyrius.
86. Apklausos duomenys naudojami asmenų prašymų ar skundų nagrinėjimui ir jų aptarnavimui gerinti.
87. Asmenų prašymų ar skundų nagrinėjimo ir jų aptarnavimo kokybės vertinimo rezultatai skelbiami savivaldybės interneto svetainėje www.kedainiai.lt.  

VISUOMENĖS INFORMAVIMAS

88. Vadovaudamasis Lietuvos Respublikos teisės gauti informaciją ir duomenų pakartotinio naudojimo įstatymu, oficialią informaciją apie savivaldybės veiklą žiniasklaidai ir visuomenei teikia savivaldybės mero patarėjas ryšiams su visuomene. Atsisakyti suteikti informaciją galima tik įstatymų nustatyta tvarka. Savivaldybės administracijos skyrių vedėjai ir/ar jų įgalioti darbuotojai turi teikti informaciją žiniasklaidai apie Savivaldybės administracijos darbą ir įvykius, jei ši veikla susijusi su jų kuruojamos veiklos sritimis.
89. Savivaldybės mero patarėjas ryšiams su visuomene rengia žiniasklaidai ir savivaldybės interneto svetainei pranešimus apie svarbiausius savivaldybės vadovybės susitikimus, veiklą, kitus su savivaldybės kompetencija susijusius klausimus.
90. Piliečiai ir kiti asmenys turi teisę gauti iš Savivaldybės administracijos informaciją apie jos veiklą, oficialius jos veiklos dokumentus, taip pat informaciją, kurią Savivaldybės administracija turi apie juos  pačius.
91. Asmuo, norintis susipažinti su Savivaldybės administracijos veiklos dokumentais, prie kurių priėjimas neribojamas, turi kreiptis į Savivaldybės administracijos Bendrąjį skyrių. Asmuo neprivalo nurodyti susipažinimo su dokumentais priežasčių. 
92. Dokumentai ir jų paieškos priemonės asmeniui susipažinti pateikiami nemokamai. Kai asmens prašymu pagaminamos dokumentų kopijos, asmuo neturi padengti su dokumentų kopijavimu susijusias išlaidas.
93. Savivaldybės administracija teikia viešąją informaciją, taip pat turimą privačią informaciją, išskyrus įstatymų nustatytus atvejus, kai privati informacija neteikiama.
94. Informacija, kurią rengiant nereikia kaupti papildomų duomenų, viešosios informacijos rengėjams ir (ar) platintojams pateikiama ne vėliau kaip per 1 darbo dieną, o informacija, kurią rengiant reikia kaupti papildomus duomenis, – ne vėliau kaip per 5 darbo dienas.
95. Savivaldybės viešoji informacija yra nemokama.
96. Savivaldybės administracija neteikia viešosios informacijos rengėjams ir (ar) platintojams, kitiems asmenims tokios informacijos, kuri pagal įstatymus yra valstybės, tarnybos, profesinė paslaptis.
97. Neteikiama ir ta informacija, kurią teikti draudžia įstatymai, nes jos suteikimas pakenktų valstybės saugumo ir gynybos interesams, baudžiamajam asmenų persekiojimui, pažeistų valstybės teritorijos vientisumą ar viešąją tvarką arba jos nesuteikimas užkirstų kelią sunkiems teisės pažeidimams ar  būtų labai svarbus žmonių sveikatai apsaugoti.
98. Savivaldybės administracijos darbuotojai viešąją informaciją viešosios informacijos rengėjams ar platintojams apie Savivaldybės administracijos veiklą gali teikti žodžiu arba raštu, jei ši informacija susijusi su jų kuruojamos veiklos sritimis.
	99. Su oficialiais Savivaldybės administracijos veiklos dokumentais (originalais) viešosios informacijos rengėjus ar platintojus supažindina Savivaldybės mero patarėjas ryšiams su visuomene.
	100. Savivaldybės administracijos dokumentų, esančių savivaldybės interneto svetainėje kopijos, kurioms nebūtinas patvirtinimas, nekopijuojamos.
	101. Savivaldybės administracijos padalinių parengtas oficialių savivaldybės dokumentų kopijas ir šio tvarkos aprašo nustatyta tvarka parengtą ir užregistruotą lydraštį viešosios informacijos rengėjams ar platintojams perduoda Savivaldybės administracijos Bendrasis skyrius.
                    
                                       IX SKYRIUS
INFORMACIJOS APIE PAŽEIDIMUS TEIKIMAS

102. Asmenys informaciją gali pateikti nenurodydami savo vardo, pavardės ir (ar) kontaktinių duomenų. Savivaldybės administracijos direktorius turi teisę priimti sprendimą nenagrinėti anonimiškai pateiktos informacijos.
103. Gaunama informacija telefonu +370 347 69 517 fiksuojama garso įrašu. Asmuo, prieš jam pateikiant informaciją telefonu, turi būti informuojamas apie teikiamos informacijos fiksavimą įrašant telefono pokalbį, apie tokio įrašymo tikslą. Informacija taip pat gali būti teikiama el.p. informacija@kedainiai.lt
104. Savivaldybės administracijai pateiktą informaciją tvarko Savivaldybės administracijos direktoriaus įgaliotas asmuo. Gautą informaciją ne vėliau kaip kitą darbo dieną įgaliotas asmuo perduoda Savivaldybės administracijos direktoriui. 
105. Jeigu pateikta informacija nesusijusi su Savivaldybės administracijos kompetencija, Savivaldybės administracijos direktoriaus sprendimu jo įgaliotas asmuo per 5 darbo dienas nuo informacijos gavimo persiunčia ją nagrinėti pagal kompetenciją. 
106. Pateikti asmens duomenys tvarkomi laikantis Lietuvos Respublikos asmens duomenų teisinės apsaugos įstatymo.
107. Įgaliotas asmuo privalo užtikrinti gautos informacijos konfidencialumą tiek darbo metu, tiek po jo. Draudžiama gautą informaciją skelbti viešai, perduoti pažeidimą planuojantiems daryti, darantiems arba padariusiems ar tretiesiems asmenims.
108. Perklausant informacijos telefono garso įrašus, peržiūrint elektroniniu paštu gautą informaciją, turi būti registruojami duomenys apie tokių veiksmų atlikimą, tai yra kas, kada ir kokiais tikslais:
108.1. perklausė telefono garso įrašus;
108.2. peržiūrėjo elektroniniu būdu gautą informaciją
108.3. padarė informacijos kopijas.
109. Gauta informacija saugoma 30 darbo dienų, po to sunaikinama. 















































Asmenų prašymų ir skundų nagrinėjimo 
Kėdainių rajono savivaldybės administracijoje tvarkos aprašo priedas



(Prašymo, skundo ar kito kreipimosi priėmimo faktą patvirtinančio dokumento forma)





_____________________________________________

(pareiškėjo vardas ir pavardė, adresas, telefono numeris

_____________________________________________

arba pavadinimas, buveinės adresas, telefono numeris)


PAŽYMA APIE PRIIMTUS DOKUMENTUS

_____________ Nr. ___________

                                                          (data)


Jūsų prašymas / skundas / kitas kreipimasis dėl 	

(trumpas turinio apibūdinimas)
	

	

	 gautas ____________ Nr. _______________.

                                                                                       (data)	(registracijos numeris)

Dokumentus priėmė

_______________________		______________	               _______________________

    (pareigų pavadinimas)	               (parašas)	                            (vardas ir pavardė)

(telefono numeris)

